ང་ཚོ་ན་བའི་ཚེ་སྨན་པ་བསྟེན་པར་འགྲོ་བཞིན་ཡོད།ང་ཚོའི་མི་ཚེ་མགོ་ནས་མཇུག་བར།འགྲོ་བ་མིའི་བརྩེ་བ་དང་མཛའ་མཐུན་གྱིས་ཐ་ན་ང་ཚོའི་ལུས་ཀྱི་འཕྲོད་སྟེན་ལའང་ཕན་འདོགས་ཤིང་།དྲག་སྐྱེད་ནི་སྨན་བཅོས་ལེགས་པོ་ཞིག་ཐོབ་པའམ་ང་ཚོའི་ཁྲག་རྒྱུན་ནང་སྨན་རྫས་ཏག་ཏག་ཅིག་བླུགས་ཡོད་མེད་ཀྱི་གནད་དོན་གཅིག་པུ་མ་ཡིན་པར།ང་ཚོར་ད་དུང་བྱམས་སྐྱོང་ཇི་ཙམ་ཐོབ་མིན་ལའང་རག་ལས་ཡོད།གནད་དོན་དེ་ནི་ཉེ་ཆར་ངོས་ཀྱི་མཁྲིས་སྣོད་གཤག་བཅོས་ཆེད་ལྡི་ལིར་བསྐྱོད་སྐབས་གསལ་དུ་ཕྱིན་སོང་།སྤྱིར་བཏང་གཤག་བཅོས་ཆུང་ཆུང་ཞིག་ཡིན་ཀྱང་།རྙོག་འཛིངས་ཕྲན་བུ་བྱུང་སོང་།དུས་ཡུན་སྐར་མ་ཉི་ཤུ་འགོར་རྒྱུའི་བརྒྱུད་རིམ་ལ་ཆུ་ཚོད་བཞི་འགོར་བ་དང་།དྲག་སྐྱེད་ཡོང་ཆེད་ཉིན་ཤས་རིང་ང་རང་སྨན་ཁང་ནང་སྡོད་དགོས་བྱུང་།སྟབས་ལེགས་པ་ཞིག་ལ།དེར་སྨན་པ་དང་སྨན་ཞབས་རྣམས་སེམས་པ་བཟང་ཞིང་ང་རང་ལ་ཐུགས་ཁུར་གནང་བར་བརྟེན།དགའ་ཚོར་དང་བཅས་དགོད་སྒྲས་ཁེངས་པ་དྲན་གྱི་འདུག།ཁོང་ཚོས་འགྲོ་བ་མིའི་བྱམས་སྐྱོང་དང་བདེ་སྐྱིད་ལྡན་པའི་ཁོར་ཡུག་གཅིག་སྐྲུན་རོགས་བྱས་པ་དེས་ང་རང་གི་ནད་གཞི་མྱུར་དུ་དྲག་སྐྱེད་ཕྱིན་པར་ཕན་ཐོགས་ཆེན་པོ་བྱུང་ཡོད་པར་ཐེ་ཚོམ་མེད།མི་ཚེ་མཐའ་མཇུག་ཏུ་སླེབས་སྐབས།ང་ཚོས་ད་དུང་གཞན་གྱི་བརྩེ་སེམས་དང་བཀའ་དྲིན་ལ་ཤུགས་ཆེན་པོ་བརྟེན་དགོས་ཀྱི་ཡོད།